Rune Haaland

Rune Haaland (født 1960) er en norsk miljøaktivist, og leder for den internasjonale industristiftelsen Electric Vehicle Union (EVU). 

Han innledet sitt miljøengasjement i Jæren Natur og Ungdom (NU) i 1976. I 1986 gikk han ut av NU og stiftet sammen med Frederic Hauge miljøstiftelsen Bellona.https://bellona.no/om-bellona/timeline Haaland gikk ut av Bellona i 2002. Han har arbeidet som konsulent innenfor blant annet solenergi.

Haaland konsentrerte tidlig sitt miljøengasjement for giftutslipp, maritim forurensning, samt elektrifisering av transport. Arbeidet for elbil startet i 1988, da han sammen med Hauge, arkitekt Harald N. Røstvik og a-ha importerte en konvertert elbil av merket Fiat til Norge. Bellona søkte Finansdepartementet om fritak for engangsavgift og fikk ja av finansminister Gunnar Berge (Ap). I statsbudsjettet for 1990 ble det innført generelt fritak for engangsavgift for elbiler som resultat av denne prosessen. Bellona brukte denne bilen som verktøy i kampen for bedre rammevilkår og innføring av «forurenser betaler» prinsippet anvendt på bilavgiftsystemet.

I 2009 ble Rune Haaland konstituert som generalsekretær i Norsk Elbilforening. I 2011 sluttet Haaland som generalsekretær og etablerte den internasjonale organisasjonen Electric Vehicle Union med medlemmer fra den industrielle verdikjede for elektrisk mobilitet globalt. Haaland er president i Saga Energy AS, som bl.a. har kontrakt om å bygge 2 GW solkraft for myndighetene i Iran og driver også eget holding- og konsulentselskap, Solar Mobil AS, som leverer management for hire og rådgivingstjenester innen energi, miljø, elektrisk mobilitet, og myndighetskontakt.

I 2019 ble Rune Haaland, gjennom hans firma Solar Mobil AS engasjert som generalsekretær i Motvind Norge. Kontrakten ble i 2020 avsluttet, noe som førte til en splid mellom Haaland og Motvind Norge. Som motsvar opprettet Haaland organisasjonen Motvind. 

Haaland er styreleder i Sportsfronter Media, tidligere kjent som Motvind Save Shetland. 

 Referanser 

Kategori:Norske miljøvernere
Kategori:Personer fra Time kommune
Kategori:Personer fra Stavanger kommune
Kategori:Fødselsdato ikke oppgitt